Vrou onthoof, nog twee dood na aanval by Franse kerk  Foto: REUTERS/Eric Gaillard ŉ Vrou is onthoof en nog twee mense is vermoor tydens ŉ vermoedelike terreuraanval by ŉ kerk in die Franse stad Nice. Die aanvaller, wat met ŉ mes gewapen was, het glo “Allahu akbar” (“god is groot”) geskree voordat hy die moorde gepleeg het. Christian Estrosi, burgemeester van Nice, het die aanval wat in of naby die Notre Dame-kerk gebeur het, as ŉ terreurdaad bestempel en gesê die aanvallers is aangekeer. Volgens Estrosi is een van die mense wat in die kerk vermoor is, glo ŉ opsigter. “Die vermeende aanvaller is deur die polisie geskiet terwyl hulle hom aangekeer het. Hy lewe en is na ŉ hospitaal geneem,” het Estrosi gesê. Foto: REUTERS/Eric Gaillard “Genoeg is genoeg. Dit is nou tyd dat Frankryk homself vrystel van die vredeswette ten einde Islam-fascisme op ons grondgebied uit te wis,” het hy gesê. Die polisie het gesê daar is bevestig dat drie mense dood en dat talle mense in die aanval beseer is. Estrosi het gesê die slagoffers is op ŉ “gruwelike wyse” vermoor. “Die metodes stem sonder twyfel ooreen met dié wat gebruik is teen die dapper onderwyser Samuel Paty,” het Estrosi gesê met verwysing na die Franse onderwyser wat vroeër vandeesmaand onthoof is in ŉ aanval in ŉ voorstad van Parys. Die Franse teenterreur-aanklaersdepartement het bevestig dat hy gevra is om die aanval te ondersoek. Reuters-joernaliste op die toneel het gesê gewapende polisiebeamptes met outomatiese wapens het die area rondom die kerk afgesper. Ambulanse en brandweervoertuie was ook op die toneel.